DÔVODOVÁ SPRÁVA


B. Osobitná časť

K § 1
Ustanovuje sa predmet úpravy vyhlášky Úradu pre územné plánovanie a výstavbu Slovenskej republiky (ďalej len „úrad“) v nadväznosti na § 8a ods. 2 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. 

K § 2
Jednoznačne sa určuje prijímateľ dotácie. S ohľadom na účel poskytovanej dotácie je primárnym príjemcom obec, ktorá je sídlom stavebného úradu. V prípade, že obce vytvoria spoločný obecný úrad, poskytne sa dotácia výhradne obci, ktorá je sídlom spoločného obecného úradu bez možnosti výnimky, čím sa sleduje jednoznačný a transparentný spôsob vyplácania dotácií. Za účelom oboznámenia obcí a spoločných obecných úradov o výške dotácie sa určuje povinnosť Úradu vydať oznámenie o výške dotácie. Úrad každoročne vždy do 30 dní od schválenia zákona o štátnom rozpočte zverejní oznámenie, v ktorom uvedie celkovú sumu dotácie ako aj ďalšie podmienky podľa § 6. Zároveň úrad zverejní aj zoznam obcí s vypočítanou dotáciou s tým, že v prípade spoločných obecných úradov túto sumu uhradí obci, ktorá je sídlom spoločného obecného úradu. 

K § 3
Určuje sa vzorec výpočtu sumy dotácie. Zároveň sa navrhuje precizovať ustanovenie tak, že na výpočet výšky dotácie je vždy potrebné vychádzať z počtu obyvateľov, ktorí majú v obci trvalý pobyt, nie z iného ukazovateľa obyvateľov. Počet obyvateľov potrebný pre výpočet výšky dotácie bude vychádzať z údajov zistených Štatistickým úradom Slovenskej republiky platných k 31. decembru roka predchádzajúcemu roku, v ktorom sa zostavuje štátny rozpočet (teda 2 roky pred príslušným rokom). 

K § 4
Proces poskytnutia dotácie vychádza z doterajšej praxe. Po schválení zákona o štátnom rozpočte úrad zverejní oznámenie so základnými informáciami o výške schválenej dotácie. Následne požiada obce o poskytnutie informácií formou vyplnenia formuláru žiadosti, ktorá je kľúčová aj z hľadiska identifikácie úhrady dotácie obci, ktorá je stavebný úrad, alebo obci, ktorá je sídlom spoločného obecného úradu. Na základe poskytnutých informácií úrad uskutoční úhrady spravidla do 31. júla príslušného roka. 

K § 5
Jednoznačne sa určuje, že dotáciu môže obec použiť len na náklady príslušného kalendárneho roka pre ktorý je poskytnutá dotácia. Obec tak časť nákladov uhrádza vopred z iných zdrojov a následne po vyplatení dotácie je oprávnená použiť dotáciu na refundáciu alebo na výdavky súvisiace s preneseným výkonom štátnej správy na úseku výstavby. 

K § 6
Určujú sa povinnosti vo vzťahu k zverejneniu oznámenia o výške dotácie, postupe a termíne predkladania žiadosti o poskytnutie dotácie na príslušný rok. Súčasťou zverejneného oznámenia bude aj informácia o spôsobe zúčtovania dotácie za predchádzajúci rok. 


K § 7
Účinnosť sa navrhuje od 1. januára 2027, s tým, že by sa predpis aplikoval na poskytovanie dotácie na úhradu nákladov na prenesených výkon štátnej správy od 1. januára 2027.

